તમિળનાડુના રાજકારણમાંથી પાંચ-પાંચ દાયકા દ્રમુક પક્ષના સુપ્રીમો રહેલા કરુણાનિધિના મૃત્યુ પછી સર્જાયેલા ખાલીપાને પગલે દિલ્હી હવે બન્ને મુખ્ય દ્રવિડ પક્ષોને, સત્તારૂઢ અન્ના દ્રમુક અને વિપક્ષે બેસતા દ્રમુકને, પોતાના ઇશારે નચાવવાની સ્થિતિમાં આવ્યું છે. જયલલિતા જયરામના મૃત્યુ પછી તેમના અન્ના દ્રમુકમાં ભાગલા પડ્યા અને ફરી બન્ને ફાડિયાંને એક કરવામાં વડા પ્રધાન નરેન્દ્ર મોદીએ નિર્ણાયક ભૂમિકા ભજવી હતી. અત્યારે અન્ના દ્રમુકની સરકાર દિલ્હીના તાલે ચાલે છે. કરુણાનિધિ જતાં એમના પક્ષ દ્રમુકના વડા તરીકે તેમના પુત્ર સ્ટાલિન વરાયા તો ખરા, પણ બીજા પુત્ર અળાગિરિ આડા ફાટ્યા છે. એમને પક્ષવિરોધી પ્રવૃત્તિ માટે તેમના પિતાએ જ પક્ષમાંથી કાઢી મૂકીને સ્ટાલિનને પોતાનો રાજકીય વારસ જાહેર કર્યો હતો. છેક 1967થી કોઈ પણ રાષ્ટ્રીય પક્ષને રાજ્યમાં સત્તાથી દૂર રાખવાના ઇતિહાસમાં હવે પરિવર્તન થાય એવું લાગે છે. દિલ્હી લડતી ઝઘડતી બે બિલાડીઓનો ન્યાય તોળતા વાંદરાની કથાને ચેન્નઈના મંચ પર ભજવી બતાવે એવા સંકેત મળવા માંડ્યા છે. કેન્દ્રમાં ભાજપ અને કોંગ્રેસના આટાપાટા કેવાં સમીકરણો રચશે એ આવતા દિવસોમાં લોકસભાની ચૂંટણી પહેલાં જ સ્પષ્ટ થઈ જશે.